《送印月潭归穹窿山》
明代·袁华

春草遍南陌，春潮流落红。美人娄水上，一舸逐东风。

一舸向何处，言归故山去。雉鸣苦竹冈，离情黯烟树。

故山穹窿高插空，重湖倒浸金芙蓉。缥缈宝楼林壑中，晴岚暖霭霏帘栊。

三年不蹋虎溪路，梦礼大士青莲宫。风景既不殊，山川宛如昨。

为问鸱夷舟，何似支硎鹤。安得相从访二公，醉蹑丹梯倚寥廓。

山崖乳，兰芷芳，临溪采撷烦寄将。相思引领天一方，载歌招隐为报章。

重来握手成大笑，杨柳花飞春笋长。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。